Mette Abildgaard (KF), 2023-05-15:
Jeg elsker kage – og hvem gør i grunden ikke det sådan en mandag lige omkring frokosttid?
Men det kommer jeg tilbage til lidt senere.
Snart vedtager vi en ny finanslov – bedre sent end aldrig – for det er nemlig en historisk sen finanslov, som også hr. Benny Engelbrecht var inde på indledningsvis.
Her refererede han også til min kollega hr. Rasmus Jarlov, vores finansordfører, som desværre ikke kan være i salen i dag på grund af forpligtelser som formand for Folketingets Forsvarsudvalg.
Vores melding på første møde i Finansministeriet var ærlig som konsekvens af det fremskredne tidspunkt.
Forhandlingsreserven er meget lille, finansloven er allerede meget forsinket, og det er ikke nogen god kombination for Danmark.
Hvis ikke I har ambitioner om at øge reserven markant, så lav hellere selv den finanslov hurtigst muligt, så alle kan få den afklaring, der er efterspørgsel på.
Der var andre partier, der valgte en anden tilgang, og det er helt fair.
De fik ikke lov for alvor til sådan at blande, ælte og forme selve grundsubstansen i kagen, altså dejen, men de fik lov til at pynte til sidst.
For ingredienserne i årets finanslov var på plads, måtte man forstå – ingredienser for i alt 1.200 mia. kr.
Og ud af de 1.200 mia. kr. var der altså til sidst plads til at pynte for ca. 350 mio. kr.; det svarer sådan nogenlunde til den der knallert, man putter oven på kransekagen.
Hvis vi ser på forhandlingsreserverne fra 2015 og frem, har den laveste forhandlingsreserve ligget på 1,2 mia. kr. – det var for finansloven for 2022.
Så på 1 år er reserven altså gået fra 1,2 mia. kr. til 350 mio. kr.
Er det sådan fremgangsmåden i køkkenet fremadrettet?
Er logikken, at for mange kokke fordærver maden, eller hvad skal vi tolke ud af den opskrift, der er lagt frem?
Skal der kun være plads til at pynte
Det blev uden os i den her omgang.
Vi mener, at den kage, som vi tredjebehandler i dag, mangler smag og struktur, som man ville sige i »Den store bagedyst«.
Der er for meget havtorn, altså ting, vi ikke bryder os om, i den her kage: checks til ledige i kontanthjælpssystemet for 300 mio. kr. i en tid med historisk lav ledighed; en stor inflationspakke, hvor udvalgte vælgergrupper tilgodeses til trods for faldende inflation for nu sjette måned i træk; højere dagpenge.
Vi synes, at Danmark skubbes i den forkerte retning med det finanslovsforslag, der tredjebehandles nu.
Lad os hellere bruge lidt mere tid på at bage kagen større.
Lad mig bare give et par hurtige eksempler på, hvordan man kunne gøre det.
Vi kunne gøre lettere for danske virksomheder at få international arbejdskraft til landet.
Vores private og offentlige sektor har jo i den grad brug for ekstra dygtige medarbejdere.
Og så mener vi også, at man i stedet for Arnepension, Arnepluspension og efterløn burde satse på at bevare seniorpensionen.
Det ville samlet set øge arbejdsudbuddet med mere, end hvad regeringen lægger op til, og det er vel at mærke, uden at man tager noget fra dem, der er fysisk nedslidte, sådan som regeringen gør, når den lægger op til at afskaffe seniorpensionen.
Vi ser også gerne, at regeringen får realiseret nogle af de skattelettelser, der står i regeringsgrundlaget, men som lige nu på mange måder er fugle på taget eller, ja, bagepulver, der bliver i bøtten.
Det er generelt vores tilgang til politik.
Det er også derfor, vi allerede er med i flere store aftaler, som den her regering har været med til at indgå, bl.a. om Ukrainefonden, hvor vi sender dansk støtte til en værdi af næsten 7 mia. kr. til Ukraine.
Vi er med i forsvarets aftale, som sikrer den nødvendige finansiering, og med til en aftale om kriminalforsorgen, så vi kan få flere fængselspladser og fængselsbetjente.
Vi er med i den store arbejdsmiljøaftale til 1,3 mia. kr., som for nylig blev indgået.
Det er ikke mere end et par dage siden, vi bakkede op om en ny musikhandlingsplan, hvor andre borgerlige partier valgte at stå udenfor, selv om vi bestemt heller ikke var enige i alt indhold i den plan.
Det ligger i vores konservative dna at smøge ærmerne op, kræve indflydelse og arbejde for gode aftaler til Danmark.
Hvert parti må stå i egen ret, og hvert parti må gøre op med sig selv, om de kan se sig selv i en finanslovsaftale eller ej.
Og ja, den her gang blev det lige uden os.
Men vi ser meget frem til forhandlingerne om næste års finanslov, hvor vi håber at blive involveret og også få indflydelse på en lidt større del af selve kagen.